വാഹനാപകടം: മരിച്ച മുന് മിസ് കേരള ആന്സി കബീറിന്റെ അമ്മ വിഷം കഴിച്ച് ആത്മഹത്യക്ക് ശ്രമിച്ചു കൊച്ചി: ഇന്ന് രാവിലെ വൈറ്റിലയില് വാഹനാപകടത്തില് മരിച്ച ആലംകോട് പാലാംകോണം സ്വദേശിയും മുന് മിസ് കേരളയുമായ ആന്സി കബീറിന്റെ മാതാവ് റസീന മകള് വാഹനാപകടത്തില് മരിച്ചവിവരമറിഞ്ഞതിനെത്തുടര്ന്ന് വിഷം കഴിച്ചു. റസീനയെ കിംസ് ആശുപത്രിയില് പ്രവേശിപ്പിച്ചു. ഇവര് അടുത്ത 24 മണിക്കൂര് നിരീക്ഷണത്തിലാണ്. ആന്സി ഏക മകളാണ്. വൈറ്റിലയിലുണ്ടായ അപകടത്തില് മുന് മിസ് കേരളയായ ആന്സിക്ക് പുറമെ റണ്ണറപ്പായിരുന്ന അഞ്ജന ഷാജനും മരിച്ചിരുന്നു. എറണാകുളം വൈറ്റിലയില് വച്ച് ബൈക്കില് ഇടിച്ച ഇവരുടെ കാര് നിയന്ത്രണം വിട്ട് മറിഞ്ഞാണ് അപകടമുണ്ടായത്. 2019 ലെ മത്സരത്തിലെ വിജയിയും റണ്ണറപ്പുമാണ് ആന്സിയും അഞ്ജനയും. 25കാരിയായ ആന്സി തിരുവനന്തപുരം ആലംകോട് സ്വദേശിയാണ്. 26കാരിയായ അഞ്ജന തൃശൂര് സ്വദേശിയുമാണ്. പുലര്ച്ചെ ഒരു മണിയോടെയായിരുന്നു അപകടം.